pythainlp/thaigov-v2-corpus-22032023 huggingface dataset:
วันจันทร์ที่ 22 สิงหาคม 2565
นรม.และ รมว.กห. สั่ง กอ.รมน.ภาค 4 (ส่วนหน้า ) เข้มคุ้มครองพื้นที่เศรษฐกิจและความปลอดภัยชาวบ้าน มากขึ้น หลังเหตุลอบเผาทำลายพื้นที่เศรษฐกิจ 3 จชต.หลายจุด
พล.อ.คงชีพ ตันตระวาณิชย์ โฆษก กห. เปิดเผยว่า พล.อ.ประยุทธ์ จันทร์โอชา นรม.และ รมว.กห. แสดงความห่วงใยถึงความปลอดภัยของประชาชนในพื้นที่ 3 จชต.หลังเกิดเหตุการณ์ลอบวางเพลิง และระเบิดหลายจุด มุ่งทำลายเศรษฐกิจในพื้นที่
โดยสั่งการให้ กอ.รมน.โดย กอ.รมน.ภาค 4 ( ส่วนหน้า ) เข้าตรวจสอบทุกจุดเกิดเหตุ โดยกำชับเจ้าหน้าที่ ปฏิบัติหน้าที่ด้วยความระมัดระวัง อดทนอดกลั้น รอบคอบและไม่ประมาท ในการเข้าควบคุมทุกพื้นที่เกิดเหตุ โดยเน้น ปฏิบัติการเชิงรุกด้านการข่าว และการดำเนินการตามกฎหมายกับทุกกลุ่มเป้าหมาย ที่มีความเชื่อมโยงกันในทุกประเด็น สำหรับพื้นที่เศรษฐกิจ พื้นที่ชุมชนหรือพื้นที่สาธารณะ ขอให้เพิ่มความเข้มข้นในการเฝ้าระวัง โดยเชื่อมโยงเทคโนโลยีให้ครอบคลุมกับการปฏิบัติการของเจ้าหน้าที่ มุ่งดูแลความปลอดภัยในชีวิตและทรัพย์สินของประชาชนในภาพรวม
นรม.และรมว.กห. ยังกล่าวได้กล่าวย้ำ ยืนยันถึงความตั้งใจจริงของรัฐบาลในการแก้ปัญหา จชต. ที่มุ่งสันติวิธี เน้นการมีส่วนร่วม ตามกรอบกฎหมาย โดยไม่ใช้ความรุนแรงต่อกัน และยังคงเจตนารมณ์เดินหน้ากระบวนการพูดคุยสันติสุขในทุกระดับ เพื่อสร้างสภาพแวดล้อมที่ปลอดภัย เข้าใจและความสามัคคีเป็นหนึ่งเดียวกัน ลดความหวาดระแวงต่อกัน โดยมุ่งพัฒนาพื้นที่ ยกระดับคุณภาพชีวิตประชาชนแบบมีส่วนร่วมไปด้วยกัน
วันพุธที่ 15 มิถุนายน 2565
นายกรัฐมนตรีตรวจเยี่ยมผลการดำเนินงานด้านเกษตรมูลค่าสูง ณ บ้านท่าเยี่ยม อำเมืองสกลนคร ชื่นชมกลุ่มผู้เลี้ยงโคมีความเข้มแข็ง แนะรับฟังข้อมูลมาประยุกต์ใช้ พัฒนาคุณภาพให้ดียิ่งขึ้น
นายกรัฐมนตรีตรวจเยี่ยมผลการดำเนินงานด้านเกษตรมูลค่าสูง ณ บ้านท่าเยี่ยม อำเมืองสกลนคร ชื่นชมกลุ่มผู้เลี้ยงโคมีความเข้มแข็ง แนะรับฟังข้อมูลมาประยุกต์ใช้ พัฒนาคุณภาพให้ดียิ่งขึ้น
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (15 มิถุนายน 2565) เวลา 14.00 น. ณ บ้านท่าเยี่ยม อำเมืองสกลนคร จังหวัดสกลนคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ตรวจเยี่ยมผลการดำเนินงานด้านเกษตรมูลค่าสูง โดยจังหวัดสกลนครได้กำหนดเป้าหมายในการพัฒนาการเกษตรและอุตสาหกรรมการเกษตรด้วยนวัตกรรมที่มีมูลค่าสูง ในด้านการพัฒนาปศุสัตว์ ได้มีการส่งเสริมการเลี้ยงสัตว์เศรษฐกิจที่สำคัญ ได้แก่ 4 ดำมหัศจรรย์แห่งศูนย์ฯ ภูพาน (ไก่ดำภูพาน สุกรภูพาน โคดำภูพาน และกระต่ายดำภูพาน) ซึ่งพัฒนาโดยศูนย์ศึกษาการพัฒนาภูพานอันเนื่องมาจากพระราชดำริและหน่วยงานที่เกี่ยวข้อง รวมทั้งโคขุนโพนยางคำ และแพะเนื้อ แพะนมที่มีคุณภาพสูง สามารถสร้างชื่อเสียงให้กับจังหวัดและสร้างรายได้ให้กับเกษตรกรในพื้นที่
โอกาสนี้ นายกรัฐมนตรีได้ทักทายให้กำลังใจผู้เลี้ยงโคเนื้อ พร้อมให้อาหารโค โดยตัวแทนผู้เลี้ยงโคเนื้อขอรับการสนับสนุนนักวิชาการเข้ามาให้ความรู้ด้านต่าง ๆ เช่น การแปรูป การพัฒนาคุณภาพเนื้อให้นุ่ม เพื่อให้สามารถสู้กับตลาดต่างประเทศ สร้างคุณค่า สร้างรายได้ให้กับเกษตรกรมากขึ้น
นายกรัฐมนตรี ชื่นชมกลุ่มผู้เลี้ยงโคและกลุ่ม Young Smart Farmer ที่รู้จักปรับเปลี่ยนการเลี้ยงโคให้เหมาะสมกับสถานการณ์ โดยเฉพาะการจัดหาอาหารที่มีคุณภาพราคาถูกกว่าท้องตลาด ถือเป็นตัวอย่างของความเข้มแข็ง ส่วนเรื่องการสนับสนุนนักวิชาการฯ มอบหมายให้ผู้ว่าราชการจังหวัดจัดหานักวิชาการให้ความรู้กลุ่มผู้เลี้ยงโค เพื่อพัฒนาคุณภาพในทุก ๆ ด้าน นายกรัฐมนตรีย้ำปัจจุบันมีการเปลี่ยนแปลงตลอดเวลา ขอให้ติดตามข้อมูลข่าวสารจากทั่วโลก รู้ทันการเปลี่ยนแปลงของโลก นำข้อมูลความรู้มาประยุกต์ใช้ให้เหมาะกับบริบทของแต่ละพื้นที่ ยืนยันรัฐบาลพร้อมสนับสนุนให้ความช่วยเหลือ เพื่อความเป็นอยู่ที่ดีของเกษตรกร และขอให้รักษาความสัมพันธ์ของครอบครัวอย่าให้ใครมาแตกแยก
จากนั้น นายกรัฐมนตรีและคณะ ออกเดินทางต่อไปยังวัดป่านาคนิมิตต์ ตำบลตองโขบ อำเภอโคกศรีสุพรรณ และวัดพระธาตเชิงชุมวรวิหาสร ตำบลธาตุเชิงชุม อำเภอเมืองสกลนคร จังหวัดสกลนคร
..........................
วันเสาร์ที่ 12 มีนาคม 2565
รัฐมนตรีว่าการกระทรวงยุติธรรม แจงฉีดไข่ฝ่อทำโดยพลการไม่ได้ ต้องมีความเห็นแพทย์-คำสั่งศาล ยันไม่ใช่วิธีป่าเถื่อน
รัฐมนตรีว่าการกระทรวงยุติธรรม แจงฉีดไข่ฝ่อทำโดยพลการไม่ได้ ต้องมีความเห็นแพทย์-คำสั่งศาล ยันไม่ใช่วิธีป่าเถื่อน นานาประเทศก็ทำกัน ชี้สหรัฐมีบางรายต้องถูกคุมทั้งชีวิต มั่นใจกฎหมาย JSOC ล้ำสมัย รัฐบาลต่อไปปรับปรุงให้ดีขึ้นได้อีก เพิ่มมิติให้สังคมปลอดภัย
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึง ร่างพ.ร.บ.มาตรการป้องกันการกระทำความผิดซ้ำในความผิดเกี่ยวกับเพศหรือที่ใช้ความรุนแรง ว่าขณะนี้ร่าง พ.ร.บ.อยู่ในขั้นตอนการพิจารณาของวุฒิสภา โดยร่างกฎหมายดังกล่าวจะเป็นการป้องกันภัยคุกคามทางเพศและความรุนแรงต่างๆ รวมทั้งการป้องกันการกระทำผิดซ้ำในรูปแบบต่างๆ รวมถึงการใช้หลักทางจิตวิทยา และมาตรการทางการแพทย์ เพื่อเข้ามามีส่วนในการป้องกันในผู้ต้องหาที่ได้กระทำผิดซ้ำ เช่น การใช้ยา การฉีดฮอร์โมนลดความต้องการทางเพศ หรือฉีดให้ฝ่อ โดยมาตรการทางการแพทย์ ควบคู่กับมาตรการทางกฎหมายใส่อุปกรณ์ติดตามตัว และมีเจ้าหน้าที่คุมประพฤติติดตามดูแล เพื่อความปลอดภัยโดยเฉพาะครอบครัวที่มีผู้หญิงและเด็ก
นายสมศักดิ์ กล่าวอีกว่า ในประเด็นที่สังคมมีการถกเถียงเรื่องการฉีดให้ฝ่อนั้น เราทำโดยพลการไม่ได้ ต้องมีความเห็นจากแพทย์ และเจ้าหน้าที่ต้องร้องขอให้ศาลมีคำสั่งให้ดำเนินการโดยผู้ประกอบวิชาชีพเวชกรรมอย่างน้อย 2 คน มีความเห็นพ้องต้องกันโดยจะต้องได้รับความยินยอมจากผู้กระทำความผิดด้วย ซึ่งวิธีการต่างๆที่เรากำหนดไว้ไม่ใช่เรื่องป่าเถื่อน นานาประเทศเขาก็ทำกัน อย่างเช่น สหรัฐอเมริกา มีบางรายที่ต้องถูกควบคุมตลอดชีวิต ส่วนค่าใช้จ่ายการฉีดให้ฝ่อ 100,000 บาทต่อรายนั้น ตนคิดว่าคงมีไม่กี่คนที่ต้องฉีด และขั้นตอนไม่ได้เร็วหรือง่าย ซึ่งการที่เรามีกำไล EM และอาสาสมัครคุมประพฤติก็สามารถช่วยในเรื่องนี้ได้มากอยู่แล้ว
"กฎหมายฉบับนี้ถือว่าล้ำสมัยมาก อยู่ที่เวลาในการก้าวต่อไป ผมเชื่อว่ารัฐบาลในยุคหลังจากนี้จะปรับปรุงให้สมบูรณ์ได้มากขึ้นไปอีก เพิ่มมาตรการในทุกมิติ ที่เราทำกฎหมายฉบับนี้ขึ้นมาเพื่อหวังให้สังคมปลอดภัย คดีต่างๆที่เกี่ยวกับเพศและความรุนแรง รวมทั้งผู้กระทำผิดซ้ำจะลดลง หากสังคมรับรู้ว่าคนร้ายอยู่ที่ใด สังคมจะปลอดภัย เพราะเราช่วยดูแลกันเองได้" นายสมศักดิ์ กล่าว
วันศุกร์ที่ 6 สิงหาคม 2564
PM expresses condolence to family of Swiss tourist who was found dead in Phuket
PM expresses condolence to family of Swiss tourist who was found dead in Phuket
August 6, 2021, Government Spokesperson Anucha Burapachaisri disclosed that Prime Minister and Defense Minister Gen. Prayut Chan-o-cha was reported on the suspected murder of Mrs. Nicole Sauvain-Weisskopf, a Swiss citizen visiting Thailand under the Phuket Sandbox scheme, who was found dead in the area of Ton Ao Yon Waterfall, Wichit subdistrict, Mueang district, Phuket on August 5, 2021, and expressed condolences to the bereaved family. Both central and local police officers are now working together to expedite the investigation, and will constantly update the Prime Minister of the case.
Deputy Prime Minister and Minister of Foreign Affairs Don Pramudwinai has also made a direct phone call to the Ambassador of the Swiss Confederation to Thailand to convey his condolences to the bereaved family. Ministry of Foreign Affairs will collaborate with the Embassy of the Swiss Confederation in Thailand to update progress of the investigation.
According to the Government Spokesperson, the Prime Minister ordered concerned agencies to expedite the investigation to identify and arrest the culprit. He also instructed other Government agencies to strengthen their support to the tourists under Phuket Sandbox scheme, while Ministry of Foreign Affairs and Tourism Authority of Thailand have been assigned to liaise with other agencies to tighten safety and public health measures for Thai and foreign tourists. The Prime Minister also called for all the Thai people to help maintain and promote the country’s good image, especially among foreign tourists, in a bid for the country to generate more revenues and revitalize Thai economy.
วันอังคารที่ 11 มกราคม 2565
​ครม.เห็นชอบร่าง MOU ไทย-ญี่ปุ่น พัฒนาความร่วมมือด้านพลังงานทุกมิติ
​ครม.เห็นชอบร่าง MOU ไทย-ญี่ปุ่น พัฒนาความร่วมมือด้านพลังงานทุกมิติ
วันที่ 11 มกราคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 11 มกราคม 2565 ว่า ครม.เห็นชอบร่างบันทึกความร่วมมือว่าด้วยการเป็นหุ้นส่วนด้านพลังงานระหว่างกระทรวงพลังงานแห่งราชอาณาจักรไทย และกระทรวงเศรษฐกิจ การค้า และอุตสาหกรรม ประเทศญี่ปุ่น ซึ่งจะมีการลงนามในวันที่ 13 ม.ค. 2565 ที่ทำเนียบรัฐบาล โดยมีนายกรัฐมนตรี เป็นสักขีพยาน ทั้งนี้ วัตถุประสงค์ของร่างบันทึกความร่วมมือฯ เพื่อเป็นการกำหนดทิศทางและกรอบการดำเนินความร่วมมือด้านพลังงานระหว่างสองประเทศในมิติต่างๆ ให้ชัดเจนและเกิดผลอย่างเป็นรูปธรรมให้มากยิ่งขึ้น ขอบเขตความร่วมมือ ประกอบด้วย 1) น้ำมันและก๊าซ 2) ไฟฟ้า 3) พลังงานทดแทนและอนุรักษ์พลังงาน 4) พลังงานนิวเคลียร์ 5) นวัตกรรม เทคโนโลยี และพลังงานอัจฉริยะ 6) เทคโนโลยีการลดก๊าซคาร์บอนไดออกไซด์ และความร่วมมือด้านพลังงานอื่นๆ ตามที่ทั้งสองประเทศจะกำหนดร่วมกัน ซึ่งจะมีการดำเนินการในหลายรูปแบบ เช่น การแลกเปลี่ยนข้อมูล การฝึกอบรม การถ่ายทอดองค์ความรู้ การส่งเสริมการลงทุนร่วมกัน การจัดแผนที่นำทางด้านการเปลี่ยนผ่านด้านพลังงานเพื่อมุ่งไปสู่การบรรลุเป้าหมายการปล่อยก๊าซคาร์บอนไดออกไซด์สุทธิเป็นศูนย์ ในปี ค.ศ. 2050
.......................
วันศุกร์ที่ 13 สิงหาคม 2564
รมว.พม. ลงพื้นที่ตรวจเยี่ยมจุดบริการฉีดวัคซีนโควิด-19 ให้กลุ่มคนพิการกว่า 5,000 คน  ที่ศูนย์ราชการเฉลิมพระเกียรติฯ แจ้งวัฒนะ พร้อมให้กำลังใจบุคลากรทางการแพทย์และเจ้าหน้าที่จิตอาสา
รมว.พม. ลงพื้นที่ตรวจเยี่ยมจุดบริการฉีดวัคซีนโควิด-19 ให้กลุ่มคนพิการกว่า 5,000 คน ที่ศูนย์ราชการเฉลิมพระเกียรติฯ แจ้งวัฒนะ พร้อมให้กำลังใจบุคลากรทางการแพทย์และเจ้าหน้าที่จิตอาสา
เมื่อวันที่ 29 ก.ค. 64เวลา 09.00 น. นายจุติ ไกรฤกษ์ รัฐมนตรีว่าการกระทรวงพัฒนาสังคมและความมั่นคงของมนุษย์ (รมว.พม.) ลงพื้นที่ ณ ศูนย์ราชการเฉลิมพระเกียรติ 80 พรรษา 5 ธันวาคม 2550 อาคารรัฐประศาสนภักดี (อาคาร B) เพื่อตรวจเยี่ยมและให้กำลังใจคนพิการที่เข้ารับบริการฉีดวัคซีนโควิด-19 โดยได้รับการสนับสนุนจากราชวิทยาลัยจุฬาภรณ์ จัดสรรโควตาวัคซีนโควิด-19 ให้กรมส่งเสริมและพัฒนาคุณภาพชีวิตคนพิการ (พก.) กระทรวง พม. เพื่อฉีดให้กับคนพิการ จำนวนกว่า 5,000 คน พร้อมทั้งสนับสนุนบุคลากรทางการแพทย์และเจ้าหน้าที่จิตอาสาในการให้บริการแก่คนพิการในวันนี้ ระหว่างเวลา 08.00 – 16.00 น. อีกทั้ง กระทรวง พม. ได้นำเจ้าหน้าที่ พก. มาอำนวยความสะดวกเพื่อให้คนพิการที่เข้ารับบริการฉีดวัคซีนโควิด-19 ได้รับความดูแลอย่างทั่วถึง นอกจากนี้ ยังได้รับการสนับสนุนด้านสถานที่จากบริษัทธนารักษ์พัฒนาสินทรัพย์ จำกัด กรมธนารักษ์ กระทรวงการคลัง และการลงทะเบียนล่วงหน้าและข้อความยืนยันการฉีดวัคซีนโควิด-19 จาก AIS
นายจุติ กล่าวต่อไปว่า สำหรับวันนี้ ขอขอบคุณบริษัทธนารักษ์พัฒนาสินทรัพย์ จำกัด กรมธนารักษ์ กระทรวงการคลัง สถาบันวิทยาลัยจุฬาภรณ์ การเคหะแห่งชาติ ภาคเอกชน และประชาชนทุกคน ที่ได้มาบูรณาการร่วมกันช่วยบริการในเรื่องของการฉีดวัคซีนโควิด-19 ให้กับสมาคมคนพิการทั้ง 7 สมาคม และผู้ถือบัตรคนพิการทุกคนจะได้ใช้สิทธิตรงนี้ สำหรับสถานที่และระบบ มีการจัดการที่ทำได้อย่างดีเยี่ยม ซึ่งตนมาตรวจเยี่ยมเพื่อมาดูให้ไม่มีข้อบกพร่อง หรือถ้ามีข้อบกพร่องจะได้นำไปแก้ไขปรับปรุง เพื่อบริการประชาชนให้ดีมากยิ่งขึ้น
นายจุติ กล่าวเพิ่มเติมว่า สิ่งที่อยากจะฝากไว้ คือวิกฤติโควิด-19 ครั้งนี้ เป็นวิกฤติที่สาหัส ขอเป็นกำลังใจให้กันและกัน รวมทั้งผู้อุปถัมภ์ทั้งหลาย ทุกคนทำเพื่อคนไทย ทำเพื่อประเทศไทย ตนขอขอบคุณในนามรัฐบาลอีกครั้งหนึ่ง ซึ่งตนทราบมาว่ามีความต้องการให้เราขยายไปทุกจังหวัด และจะได้นำไปดำเนินการในต่างจังหวัดให้เป็น One Stop Service เพื่อบริการผู้ที่ยังไม่มีโอกาสได้ฉีดวัคซีนโควิด-19 ทั้งนี้ ตนขอขอบคุณราชวิทยาลัยจุฬาภรณ์ รวมถึงกระทรวงสาธารณสุขที่ได้ดูแลในส่วนนี้ เราทุกคนทำงานอย่างเต็มที่ด้วยความสุจริตใจ สำหรับวัคซีนโควิด-19 ไม่ได้ป้องกันการติดเชื้อ แต่ช่วยให้เราลดความเสี่ยงจากการเสียชีวิตหรือป่วยหนัก ดังนั้น หลังการฉีดวัคซีนโควิด-19 แล้ว ขอให้ทุกท่านยังคงรักษาระยะห่าง ล้างมือ ใส่หน้ากากอนามัย และตนขอให้ทุกคนอยู่ด้วยความไม่ประมาท ขอให้ปลอดภัยทุกท่าน
วันพฤหัสบดีที่ 3 กุมภาพันธ์ 2565
​รอง นรม. เเละรมว.กต.  และ รมว.อว. ร่วมเปิดงาน “วันนักประดิษฐ์” ครั้งที่ 23 พร้อมมอบรางวัลผลงานวิจัยประจำปี 2564 และ 2565
​รองนายกรัฐมนตรีและรัฐมนตรีว่าการกระทรวงการต่างประเทศ (นายดอน ปรมัตถ์วินัย) และรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (ศาสตราจารย์พิเศษ ดร. อเนก เหล่าธรรมทัศน์) ร่วมเปิดงาน “วันนักประดิษฐ์” ครั้งที่ 23 พร้อมมอบรางวัลผลงานวิจัย
รองนายกรัฐมนตรีและรัฐมนตรีว่าการกระทรวงการต่างประเทศ (นายดอน ปรมัตถ์วินัย) และรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (ศาสตราจารย์พิเศษ ดร. อเนก เหล่าธรรมทัศน์) ร่วมเปิดงาน “วันนักประดิษฐ์” ครั้งที่ 23 พร้อมมอบรางวัลผลงานวิจัยประจำปี 2564 และ 2565
เมื่อวันที่ 2 กุมภาพันธ์ 2565 นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงต่างประเทศ เป็นประธานในพิธีเปิดงาน “วันนักประดิษฐ์” ประจำปี 2564 - 2565 (Thailand Inventor’s Day 2021 & 2022) ครั้งที่ 23 ภายใต้แนวคิด “วิถีใหม่ ใส่ใจชีวิต สู่สิ่งประดิษฐ์และนวัตกรรม”ณ ศูนย์นิทรรศการและการประชุมไบเทค บางนา กรุงเทพมหานคร
วันนักประดิษฐ์ ประจำปี 2565 จัดขึ้นเป็นครั้งที่ 23 ระหว่างวันที่ 2-6 กุมภาพันธ์ 2565 เพื่อเป็นเวทีระดับชาติในการเผยแพร่และถ่ายทอดสิ่งประดิษฐ์และนวัตกรรมสู่สาธารณชน เป็นกลไกในการสร้างแรงบันดาลใจและแรงจูงใจแก่นักประดิษฐ์ไทย และเยาวชนรุ่นใหม่ในการพัฒนาผลงานประดิษฐ์คิดค้นที่เป็นประโยชน์ต่อประเทศ
ในโอกาสนี้รองนายกรัฐมนตรีและรัฐมนตรีว่าการกระทรวงการต่างประเทศได้ร่วมกับศาตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม มอบรางวัลผลงานวิจัยแห่งชาติประจำปี 2564 และ 2565 รวมทั้งสิ้นจำนวน 309 รางวัล แบ่งเป็น 4 ประเภท ใน 12 สาขาวิชาการประกอบด้วย รางวัลนักวิจัยดีเด่นแห่งชาติ รางวัลผลงานวิจัย รางวัลวิทยานิพนธ์ และรางวัลผลงานประดิษฐ์คิดค้น พร้อมเยี่ยมชมบูธนิทรรศการภายในงานด้วย
ภายในงานยังมีภาคนิทรรศการและกิจกรรมต่าง ๆ ได้แก่ นิทรรศการเฉลิมพระเกียรติพระบาทสมเด็จพระเจ้าอยู่หัวรัชกาลที่ 10 “สืบสาน รักษา ต่อยอด สร้างสุขเพื่อประชาชน” และนิทรรศการน้อมรำลึกในหลวงรัชกาลที่ 9 “พระบิดาแห่งการประดิษฐ์ไทย” นิทรรศการผลงานจากหน่วยงานภาครัฐ ภาคเอกชน ตลอดจนสถาบันการศึกษา ใน 6 กลุ่มเรื่อง ได้แก่ 1) ด้านความมั่นคง อาทิ อาวุธยุทโธปกรณ์ ยุทธภัณฑ์ทางการทหาร เครื่องมือสื่อสาร 2) ด้านการเกษตรสร้างมูลค่า ได้แก่ เกษตรปลอดภัย เกษตรชีวภาพ เกษตรแปรรูป และเกษตรอัจฉริยะ 3) ด้านอุตสาหกรรมและบริการแห่งอนาคต ได้แก่ ยานยนต์สมัยใหม่ อิเล็กทรอนิกส์อัจฉริยะการท่องเที่ยว หุ่นยนต์เพื่ออุตสาหกรรม การบินและโลจิสติกส์ เชื้อเพลิงชีวภาพและเคมีภัณฑ์ ดิจิทัลการแพทย์ครบวงจร 4) ด้านนวัตกรรมเพื่อการเรียนรู้อย่างมีคุณภาพ อาทิ โภชนาการและสุขภาวะในช่วงปฐมวัย สื่อการเรียนรู้ ระบบเครือข่ายเทคโนโลยีดิจิทัล และดิจิทัลแพลตฟอร์มเพื่อการศึกษา ฯลฯ 5) ด้านผู้สูงวัยและผู้พิการ และ 6) ด้านนวัตกรรมสีเขียว อาทิ การลดของเสียจากต้นทาง หมอกควัน และการจัดการขยะมูลฝอย เป็นต้น รวมผลงานกว่า 1,000 ผลงาน จาก 100 กว่าหน่วยงาน และมีนิทรรศการระดับนานาชาติเข้าร่วมอีกจำนวน 200 ผลงาน จาก 24 องค์กร 20 ประเทศพันธมิตร ในรูปแบบ Online Event รวมไปถึงนวัตกรรมกลุ่มธุรกิจเริ่มต้น (Startup) และวิสาหกิจขนาดกลาง และขนาดย่อม (SMEs)
นอกจากนี้ยังมีการจัดประกวดสิ่งประดิษฐ์ระดับเยาวชน กว่า 400 ผลงาน ในโครงการ Thailand New Gen Inventors Award : I – New Gen 2021 รวมทั้ง กิจกรรมส่งเสริมการเรียนรู้อีกมากมาย อาทิ กิจกรรม Steam 4 Innovator , Robot Car Kit , Mocrobit to Code , การฝึกอบรมวิชาชีพ และกิจกรรมเสวนาในหัวข้อต่าง ๆ
วันอาทิตย์ที่ 24 ตุลาคม 2564
โฆษกรัฐบาลเผย “นายก”มอบ รมว. วธ ให้ Russell Crowe เข้าพบ โดยRussell Crowe  ชื่นชมคนไทย อาหารไทย และประทับใจธรรมชาติ ที่สวยงามในประเทศไทย
โฆษกรัฐบาลเผย “นายก”มอบ รมว. วธ ให้ Russell Crowe เข้าพบ โดยRussell Crowe  ชื่นชมคนไทย อาหารไทย และประทับใจธรรมชาติ ที่สวยงามในประเทศไทย ทำให้การเดินทางท่องเที่ยวในไทยมีความสุข พร้อมขอบคุณ”นายกฯ”
วันนี้(24ต.ค.64)นายธนกรวังบุญคงชนะโฆษกประจำสำนักนายกรัฐมนตรีเปิดเผยว่าวานนี้(23ตุลาคม2564)เวลา14.00น.ณโรงแรมแมนดารินโอเรียนเต็ลพลเอกประยุทธ์จันทร์โอชา นายกรัฐมนตรีและรัฐมนตรีว่าการกระทรวงกลาโหมมอบนายอิทธิพลคุณปลื้มรัฐมนตรีว่าการกระทรวงวัฒนธรรมให้นายRussell Croweเข้าพบโดยมีนายAllan Mckinnonเอกอัครราชทูตออสเตรเลียประจำประเทศไทยร่วมพูดคุยโอกาสนี้รัฐมนตรีว่าการกระทรวงวัฒนธรรมมอบของขวัญและช่อดอกไม้เพื่อแสดงการต้อนรับและขอบคุณนักแสดงฮอลลีวูดที่ชื่นชมประเทศไทยคนไทยและโครงการภูเก็ตแซนด์บ็อกซ์รวมทั้งยังเผยแพร่การท่องเที่ยวสถานที่ต่างๆผ่านทวิตเตอร์ส่วนตัวระหว่างถ่ายทำภาพยนตร์ในประเทศไทย
โฆษกประจำสำนักนายกรัฐมนตรีกล่าวว่านายRussell Croweกล่าวขอบคุณนายกรัฐมนตรีที่มอบของที่ระลึกให้ตนเองนั้นชื่นชมเมืองไทยเป็นอย่างมากโดยเฉพาะลักษณะนิสัยน้ำใจของคนไทยที่ทำให้เวลาที่เดินทางไปไหนรู้สึกดีอยู่เสมอโดยนายRussell Crowe ยังเดินทางไปเที่ยวสถานที่ต่างๆรวมทั้งบางกระเจ้ารู้สึกประทับใจความสวยงามของธรรมชาติในประเทศไทย สำหรับอาหารไทยชื่นชอบอาทิ แกงเผ็ดข้าวซอยพะแนงทั้งนี้นาย Russell Croweยังชื่นชมกองถ่ายภาพยนตร์ไทยว่ามีฝีมือและมีคุณภาพระหว่างการพูดคุยนาย Russell Croweยังได้เสนอข้อคิดเห็นจากการท่องเที่ยวสถานที่ต่างๆโดยแนะนำให้เพิ่มป้ายบอกทางภาษาอังกฤษในพื้นที่ต่างๆให้มากขึ้นโดยเฉพาะสถานที่ที่เป็นแหล่งท่องเที่ยวใหม่ๆเพื่อให้นักท่องเที่ยวชาวต่างชาติได้รับความสะดวก รวมทั้งยังสนใจสอบถามรายละเอียดวัฒนธรรมไทยภาษไทยที่ยังไม่เข้าใจอาทิคำว่าขอบคุณมากกับขอบคุณครับด้วย
โฆษกประจำสำนักนายกรัฐมนตรีกล่าวต่อว่ารัฐบาลส่งเสริมอุตสาหกรรมการถ่ายทำภาพยนตร์ต่างประเทศในประเทศไทยโดยประเทศไทยถือเป็นจุดหมายปลายหนึ่งของคณะถ่ายทำภาพยนตร์จากทั่วโลกด้วยความได้เปรียบทั้งความสวยงามของสถานที่ ความพร้อมด้านโครงสร้างพื้นฐานการถ่ายทำอุปกรณ์ที่ทันสมัยและบุคลากรไทยที่มีความชำนาญและคุณภาพรวมทั้งมาตรการสนับสนุนของภาครัฐอย่างไรก็ตามอาจมีการชะลอตัวจากการแพร่ระบาดของโรคติดเชื้อไวรัสโคโรนา2019ส่งผลกระทบต่ออุตสาหกรรมภาพยนตร์ทั่วโลกนายกรัฐมนตรีเคยกล่าวถึง"เสน่ห์"ของประเทศไทยนอกจากความสวยงามของธรรมชาติและความหากหลายวัฒนธรรม คือ"รอยยิ้ม"และความเป็นมิตรของคนไทยที่พร้อมต้อนรับผู้มาเยือนอยู่ทุกเมื่อ
___________
วันจันทร์ที่ 25 ตุลาคม 2564
พม. ร่วมกับภาคีเครือข่าย จัดกิจกรรม "นั่งเรือปันสุข คลายทุกข์ริมคลอง" ช่วยเหลือผู้ประสบภัยน้ำท่วมที่ จ.นนทบุรี
พม. ร่วมกับภาคีเครือข่าย จัดกิจกรรม "นั่งเรือปันสุข คลายทุกข์ริมคลอง" ช่วยเหลือผู้ประสบภัยน้ำท่วมที่ จ.นนทบุรี
วันที่ 23 ต.ค. 64นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)พร้อมด้วยพระครูโอภาสนนทกิตติ์ เจ้าอาวาสวัดจันทร์และเจ้าคณะอำเภอบางกรวย จังหวัดนนทบุรีพระมหาวัฒนา จนฺทโชโตเจ้าอาวาสวัดอุบลวนารามและรองเจ้าคณะอำเภอบางกรวยพระปลัดสุรเชษฐ์ สุรเชฏโฐเจ้าอาวาสวัดโตนดและเลขานุการเจ้าคณะอำเภอบางกรวยและนายจิรชัย มูลทองโร่ย สมาชิกวุฒิสภา รวมทั้งภาคีเครือข่ายในพื้นที่ ได้แก่ ทีม One Home พม. จังหวัดนนทบุรี อำเภอบางกรวย เทศบาลอำเภอบางกรวยการไฟฟ้าจังหวัดนนทบุรี และอาสาสมัครพัฒนาสังคมและความมั่นคงของมนุษย์ (อพม.) ร่วมกิจกรรม "นั่งเรือปันสุข คลายทุกข์ริมคลอง" ด้วยการลงเรือเพื่อมอบถุงยังชีพและเครื่องอุปโภคและบริโภคที่จำเป็น ช่วยเหลือประชาชนและกลุ่มเปราะบางที่อาศัยอยู่บริเวณริมน้ำและได้รับความเดือดร้อนและความยากลำบากจากสถานการณ์น้ำล้นตลิ่งท่วมบ้านเรือน อีกทั้ง เพื่อถวายเป็นพระราชกุศล เนื่องในโอกาสวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว รัชกาลที่ 5(วันปิยมหาราช)23 ตุลาคม 2564 และน้อมรำลึกในพระมหากรุณาธิคุณของพระองค์ท่านที่ทรงปฏิบัติพระราชกรณียกิจอันเป็นประโยชน์ใหญ่หลวงแก่ปวงชนชาวไทย ณ วัดโตนด อำเภอบางกรวย จังหวัดนนทบุรี
นางสาวแรมรุ้งกล่าวต่อไปว่า สำหรับกลุ่มเปราะบางและประชาชนที่ประสบปัญหาความเดือดร้อนและความยากลำบากจากสถานการณ์น้ำท่วม สามารถติดต่อขอความช่วยเหลือได้ที่ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง สำนักงานพัฒนาสังคมและความมั่นคงของมนุษย์จังหวัด และ อาสาสมัครพัฒนาสังคมฯ ในพื้นที่
วันจันทร์ที่ 11 เมษายน 2565
โฆษกรัฐบาลเผย นายกฯ ไม่มีข้อสั่งการพิเศษ เหตุปาระเบิด บริเวณประตู ร.1 รอ. มอบตำรวจในพื้นที่ ตรวจสอบตามขั้นตอน พร้อมยืนยัน อยู่บ้านพักเพื่อร่วมติดตามหรือสั่งการในช่วงเทศกาลสงกรานต์
โฆษกรัฐบาลเผย นายกฯ ไม่มีข้อสั่งการพิเศษ เหตุปาระเบิด บริเวณประตู ร.1 รอ. มอบตำรวจในพื้นที่ ตรวจสอบตามขั้นตอน พร้อมยืนยัน อยู่บ้านพักเพื่อร่วมติดตามหรือสั่งการในช่วงเทศกาลสงกรานต์นี้
วันนี้ (11 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบรายงานช่วงค่ำ วานนี้ เวลาประมาณ 19.50 น. พบเหตุปาระเบิดปิงปอง บริเวณประตู ร.1 รอ. จำนวน 2 นัด ตกบริเวณสนามหญ้า ตรงข้ามกองรักษาการณ์ จากการตรวจสอบเบื้องต้นจากกล้องวงจรปิดพบว่า ผู้ก่อเหตุขับขี่รถจักรยานยนต์ 1 คัน มีผู้ขับขี่ 1 คน ผู้ซ้อนท้าย 1 คน ซึ่งเจ้าหน้าที่ตำรวจ สน. บางซื่อ ได้ลงบันทึกประจำวันแล้ว ทั้งนี้ ทม.ร.1 รอ. เป็นเขตพระราชฐาน โดยบ้านพักนายกรัฐมนตรีอยู่ในพื้นที่ด้านในนี้ด้วย
"นายกรัฐมนตรีไม่มีความคิดเห็นต่อเหตุการณ์และไม่มีข้อสั่งการพิเศษใด ๆ และมอบหมายเจ้าหน้าที่ตำรวจดำเนินการสืบสวน สอบสวนตามขั้นตอนต่อไป ทั้งนี้ยังทราบว่า ช่วงวันหยุดในเทศกาลสงกรานต์นี้ท่านนายกรัฐมนตรียังคงทำงานติดตามสถานการณ์อยู่ที่บ้านพัก เพื่อให้คำแนะนำหรือข้อสั่งการ หากมีความจำเป็นในช่วงเทศกาลสงกรานต์ด้วย" นายธนกร กล่าว
..........................
วันพุธที่ 29 มิถุนายน 2565
โฆษกรัฐบาลสวน “สุทิน” ซักฟอกถ้ามีไม้เด็ดต้องโป้งเดียวจอด อย่าเงื้อง่าราคาแพง ย้อนแยกแยะให้ออกขี้เหนียวเวลากับการใช้เวลาสิ้นเปลือง ลั่น "นายกฯ" พร้อมถูกตรวจสอบทุกเวลา
โฆษกรัฐบาลสวน “สุทิน” ซักฟอกถ้ามีไม้เด็ดต้องโป้งเดียวจอด อย่าเงื้อง่าราคาแพง ย้อนแยกแยะให้ออกขี้เหนียวเวลากับการใช้เวลาสิ้นเปลือง ลั่น "นายกฯ" พร้อมถูกตรวจสอบทุกเวลา
วันที่ 29 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายสุทิน คลังแสง ประธานคณะกรรมการประสานงานพรรคร่วมฝ่ายค้าน (วิปฝ่ายค้าน) ระบุว่า ถ้ารัฐบาลขี้เหนียวเวลาในการอภิปรายไม่ไว้วางใจก็มองได้ว่า พยายามด้อยค่าการตรวจสอบ และหวาดกลัวการอภิปรายว่า ฝ่ายค้านควรทำความเข้าใจด้วยว่า การขี้เหนียวเวลากับการใช้เวลาอย่างสิ้นเปลืองนั้นความหมายแตกต่างกันมาก ที่ผ่านมารัฐบาลก็ให้เวลาฝ่ายค้านอภิปรายอย่างเต็มที่ทุกครั้ง แต่เป็นฝ่ายค้านเองใช่หรือไม่ที่เอาเวลาไปสิ้นเปลืองกับการประดิษฐ์วาทกรรมเสียดสีโดยที่ประชาชนไม่ได้ประโยชน์อะไรเลย นอกจากเบื่อที่จะฟัง ทั้งๆ ที่พูดตลอดเวลาว่ามีไม้เด็ด แต่พอเอาเข้าจริงคนที่อภิปรายกลับถูกรัฐบาลเด็ดทิ้งกลางสภาฯ เสียเอง อย่างไรก็ตาม หากรัฐบาลด้อยค่าการตรวจสอบคงไม่ได้อภิปรายหลายวันอย่างที่ต้องการ และหากรัฐบาลกลัวก็คงไม่ยก ครม.ที่นำโดยท่านนายกฯ ไปชี้แจงด้วยตัวเองที่สภาฯ ทุกวัน
"ส่วนการที่ฝ่ายค้านบอกว่า ไม่จำเป็นต้องเจรจากันอีก และไม่ต้องให้ประธานสภาฯ นัดคุยกันให้เสียเวลา ให้เป็นไปตามข้อบังคับการประชุมสภาฯ ที่กำหนดว่า ต้องอภิปรายให้ครบตามจำนวนรัฐมนตรีที่ได้ยื่นไป ไม่เช่นนั้นก็ไม่สามารถปิดการอภิปรายไม่ไว้วางใจได้นั้น สุดท้ายฝ่ายค้านก็เผยไต๋ให้เห็นแล้วว่า ที่อภิปรายนายกฯ และรัฐมนตรีมากถึง 11 คนนั้น เป็นเรื่องของเกมการเมืองที่ต้องการอภิปรายให้นานที่สุด เพื่อหวังหาเสียงล่วงหน้าให้ตัวเองใช่หรือไม่ ซึ่งไม่ได้เกี่ยวกับข้อเท็จจริงหรือหลักฐานใดๆ เลย เพราะถ้ามีไม้เด็ดจริงคงโป้งเดียวจอดไปแล้ว ไม่เงื้อง่าราคาแพงให้เสียเวลาอยู่แบบนี้ อย่างไรก็ตาม เชื่อว่าประชาชนดูออก หากฝ่ายค้านอภิปรายพร่ำเพื่อ สิ้นเปลืองเวลา เนื้อหาซ้ำซ้อน " นายธนกร กล่าว
วันพุธที่ 8 กันยายน 2564
รัฐมนตรีว่าการกระทรวงยุติธรม เป็นประธานประชุมสัมมนาเชิงปฏิบัติการร่วมกับอาสาสมัครภาคประชาชน ลุยงานเชิงรุก นำปัญหาเปลี่ยนเป็นนโยบายเน้นพัฒนาระบบเฝ้าระวังกระทำผิดซ้ำคดีสะเทือนขวัญ
รัฐมนตรีว่าการกระทรวงยุติธรม เป็นประธานประชุมสัมมนาเชิงปฏิบัติการร่วมกับอาสาสมัครภาคประชาชน ลุยงานเชิงรุก นำปัญหาเปลี่ยนเป็นนโยบายเน้นพัฒนาระบบเฝ้าระวังกระทำผิดซ้ำคดีสะเทือนขวัญ เร่ง ผลักดันศูนย์ JSOC ไว้ติดตามผู้พ้นโทษเพื่อความปลอดภัยของประชาชน
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานพิธีเปิดสัมมนาเชิงปฏิบัติการเรื่อง “การพัฒนาระบบเฝ้าระวังการกระทำผิดซ้ำเพื่อความปลอดภัยในชุมชน” ผ่านระบบวีดีโอคอนเฟอเรนซ์ ร่วมกับ นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม นายวิตถวัลย์ สุนทรขจิต อธิบดีกรมคุมประพฤติ อาสาสมัครภาคประชาชน และเจ้าหน้าที่ที่เกี่ยวข้อง
นายสมศักดิ์ ระบุว่า จากกรณีสะเทือนขวัญต่าง ๆ ที่เกิดขึ้นในช่วงระยะที่ผ่านมาหลายกรณีได้สร้างความกังวลใจแก่ประชาชนเกี่ยวกับความปลอดภัยในชีวิตและทรัพย์สิน จากการตรวจสอบข้อมูลพบว่า ผู้ที่กระทำผิดในลักษณะสะเทือนขวัญดังกล่าว มักจะเป็นผู้ที่เคยต้องโทษจนได้รับการปล่อยตัว โดยไม่มีการเฝ้าระวังหรือติดตามพฤติกรรมภายหลังพ้นโทษจนกลับไปใช้ชีวิตอยู่ในชุมชน ซึ่งกระทรวงยุติธรรมมีความห่วงใยประชาชนเรื่องความปลอดภัย โดยได้นำสภาพปัญหาและความต้องการไปกำหนดแผนและกลไกต่าง ๆ โดยมีการผลักดันร่างพระราชบัญญัติป้องกันการกระทำผิดซ้ำของผู้กระทำผิดอุกฉกรรจ์ ซึ่งปัจจุบันได้ผ่านการพิจารณาของคณะรัฐมนตรีและอยู่ในขั้นตอนของคณะกรรมการกฤษฎีกาตรวจพิจารณา ซึ่งต้องให้เหมาะสมกับสถานการณ์และสภาพความรุนแรง แต่กระบวนการทางกฎหมายยังต้องใช้เวลาอีกระยะหนึ่ง
นายสมศักดิ์ ระบุอีกว่า กระทรวงยุติธรรม ได้ดำเนินการควบคู่เป็นการเร่งด่วนโดยจัดตั้ง “ศูนย์เฉพาะกิจเฝ้าระวังความปลอดภัยให้กับประชาชน” หรือ JSOC เพื่อทำหน้าที่เฝ้าระวังและติดตามผู้พ้นโทษในคดีสะเทือนขวัญด้วยกลไกทางสังคมและความร่วมมือจากหน่วยงานที่เกี่ยวข้อง ซึ่งที่ผ่านมา JSOC ปฏิบัติงานได้ผลอย่างดี เพราะผู้กระทำผิดที่พ้นโทษคดีสะเทือนขวัญไม่หวนกลับไปทำผิดซ้ำอีก ที่สำคัญยังมีอาชีพเป็นกิจจะลักษณะ โดยปัจจุบันเราเรียกเคสเหล่านี้ว่า ว้อชลิสต์ 1
“การพิจารณาจากแนวคิดตัวอย่างของต่างประเทศที่ว่า “หากชุมชนรู้ถึงอันตรายในชุมชุนจะไม่มีผู้ได้รับอันตราย” กระทรวงฯจึงหาวิธีการเพื่อกำหนดเป็นนโยบายเฝ้าระวังติดตามพฤติกรรมผู้กระทำผิดที่เคยก่อเหตุสะเทือนขวัญ ด้วยการพักการลงโทษให้ออกมาปรับตัวใช้ชีวิตร่วมกับประชาชนระยะหนึ่งแต่ต้องสวมใส่กำไล EM เพื่อเฝ้าระวังพฤติกรรม โดยมีเจ้าหน้าที่ อาสาสมัคร ตลอดจนภาคีเครือข่ายภาคประชาชนช่วยกันสอดส่อง และผ่านการดูแลของ JSOC จะทำให้สังคมสร้างการรับรู้ว่ามีบุคคลอันตรายอยู่ในพื้นที่ ดีกว่าสังคมไม่รู้อะไรเลย” นายสมศักดิ์ กล่าว
วันศุกร์ที่ 8 ตุลาคม 2564
รัฐมนตรีเกษตรฯ ‘เฉลิมชัย’ ติดตามความคืบหน้าโครงการบรรเทาอุทกภัยเมืองอุบลราชธานี
รัฐมนตรีเกษตรฯ ‘เฉลิมชัย’ ติดตามความคืบหน้าโครงการบรรเทาอุทกภัยเมืองอุบลราชธานี หวังช่วยบรรเทาและลดผลกระทบจากปัญหาอุทกภัยและภัยแล้งในพื้นที่ลุ่มน้ำชีและลุ่มน้ำมูลตอนล่างในระยะยาว
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังติดตามความคืบหน้าโครงการบรรเทาอุทกภัยเมืองอุบลราชธานี ณ หอประชุมโรงเรียนไร่ใต้ประชาคม ว่า จากสถานการณ์ในปี 2562 ที่จังหวัดอุบลราชธานีประสบปัญหาอุทกภัยจากอิทธิพลของพายุโพดุลและพายุคาจิกิ ทำให้ระดับน้ำในลำน้ำมูลเอ่อล้นตลิ่งเข้าท่วมพื้นที่เกษตรกรรมและที่อยู่อาศัยของชุมชนในหลายอำเภอ ประกอบกับในรอบหลายปีที่ผ่านมา เกิดน้ำท่วมบริเวณสองฝั่งแม่น้ำชีและแม่น้ำมูล ส่งผลกระทบต่อพื้นที่ อำเภอกันทรารมย์ จังหวัดศรีสะเกษ อำเภอเมืองอุบลราชธานี อำเภอวารินชำราบ และอำเภอพิบูลมังสาหาร จังหวัดอุบลราชธานี กระทรวงเกษตรฯ โดยกรมชลประทาน จึงได้วางแผนศึกษาแนวทางการแก้ไขและบรรเทาปัญหาอุทกภัยอย่างเป็นระบบและมีประสิทธิภาพ โดยพิจารณาถึงสภาพพื้นที่และระบบลำน้ำที่มีความเชื่อมโยงเกี่ยวข้องกับพื้นที่ลุ่มน้ำข้างเคียงและระบบลุ่มน้ำหลัก ทั้งนี้ ในช่วงเดือนธันวาคม 2563 - สิงหาคม 2564 กรมชลประทานได้ศึกษาและประชาสัมพันธ์ข้อมูลโครงการฯ พร้อมเปิดเวทีรับฟังความคิดเห็น ข้อเสนอแนะจากทุกภาคส่วน เพื่อเสริมสร้างการมีส่วนร่วมของประชาชนและทุกภาคส่วน และร่วมกัน บูรณาการแก้ไขปัญหาอุทกภัยและภัยแล้งในพื้นที่ให้ครอบคลุมทุกด้าน
สำหรับโครงการศึกษาความเหมาะสมเพื่อบรรเทาอุทกภัย จังหวัดอุบลราชธานี มีขอบเขตการศึกษาคลอบคลุมพื้นที่ 5 จังหวัด ในลุ่มน้ำชีตอนล่างและลุ่มน้ำมูลตอนล่าง ได้แก่ จังหวัดอุบลราชธานี ศรีสะเกษ ยโสธร อำนาจเจริญ และร้อยเอ็ด โดยการก่อสร้างคลองผันน้ำเลี่ยงเมืองอุบลราชธานี ซึ่งมีจุดรับน้ำ 2 ทาง คือ จุดรับน้ำที่ 1 จากห้วยขะยุง (เหนือเขื่อนหัวนา) และจุดรับน้ำที่ 2 จากแม่น้ำมูล (ท้ายเขื่อนหัวนา) จากนั้นจะระบายน้ำกลับลงสู่แม่น้ำมูลผ่านทางห้วยกว้าง ท้ายแก่งสะพือ รวมระยะทางคลองผันน้ำกว่า 96 กิโลเมตร สามารถระบายน้ำได้รวมกันประมาณ 1,200 ลบ.ม./วินาที
ปัจจุบันโครงการศึกษาฯ อยู่ในขั้นตอนของการศึกษาความเหมาะสม ความคุ้มค่า พร้อมทั้งสำรวจและออกแบบเบื้องต้นของโครงการฯ ทั้งนี้ หากโครงการศึกษาความเหมาะสมฯ แล้วเสร็จ จะได้ดำเนินการออกแบบรายละเอียด และดำเนินการชดเชยทรัพย์สินตามแนวคลองส่งน้ำ เพื่อเตรียมการก่อสร้างต่อไป คาดว่าจะใช้ระยะเวลาประมาณ 1 - 2 ปี และจะใช้ระยะเวลาในการดำเนินการก่อสร้างโครงการฯ ทั้งหมด ประมาณ 7 ปี หากโครงการฯ แล้วเสร็จทั้งหมด จะช่วยบรรเทาและลดผลกระทบจากปัญหาอุทกภัยและภัยแล้งในพื้นที่ลุ่มน้ำชีและลุ่มน้ำมูลตอนล่างได้ในระยะยาว
นอกจากนี้ รัฐมนตรีว่าการกระทรวงเกษตรและสหกรณ์ ได้เป็นผู้แทนในการมอบอาหารสัตว์พระราชทาน ได้แก่ 1) หญ้าเเห้ง จำนวน 5,000 กก. 2) อาหารTMR​ จำนวน 2,000 กก. 3) เเร่ธาตุก้อน จำนวน 200 ก้อน และ 4) ถุงยังชีพปศุสัตว์ จำนวน 50 ถุง รวมถึงมอบหัวเชื้อจุลินทรีย์บำบัดน้ำเสีย ให้กับเกษตรกรและประชาในพื้นที่
วันพฤหัสบดีที่ 16 ธันวาคม 2564
"เวิลด์แบงก์" ชี้เศรษฐกิจไทยปี 65 โตร้อยละ 3.9 แรงหนุนจากมาตรการภาครัฐ - ธุรกิจท่องเที่ยวหัวใจหลักเศรษฐกิจไทย
.....
นายธนกร วังบุญคงชนะ โฆษกประจำสำนักนายกรัฐมนตรี เผยว่า เอกชนมีความเชื่อมั่นว่าเศรษฐกิจไทยไตรมาสแรกปี 2565 จะเติบโตขึ้นต่อเนื่อง บวกกับการคาดการณ์ของธนาคารโลกที่ชี้ว่าเศรษฐกิจไทยปีหน้าจะเติบโตขึ้นร้อยละ 3.9
.
ปัจจัยสำคัญที่ส่งผลให้เศรษฐกิจไทยและความเชื่อมั่นภาคเอกชนสูงขึ้นในปีหน้า มาจากแรงหนุนจากมาตรการภาครัฐ การผ่อนคลายมาตรการควบคุมโรค และธุรกิจบริการต่าง ๆ เริ่มฟื้นตัว โดยเฉพาะธุรกิจท่องเที่ยวซึ่งถือว่าเป็นหัวใจหลักของเศรษฐกิจไทย
.
อีกทั้งยังมีปัจจัยบวกอื่น ๆ เข้ามาช่วยเสริม เช่น การผลักดันให้คงนโยบายอัตราดอกเบี้ยต่ำที่ร้อยละ 0.50 ต่อเนื่อง, การคงกรอบอัตราเงินเฟ้อให้อยู่ที่ระดับ 1 - 3% เพื่อให้เหมาะสมกับสภาพเศรษฐกิจ และการผลักดันเพิ่มขีดความสามารถในการแข่งขันทางเศรษฐกิจของประเทศ
.
อ่านเพิ่มเติม คลิกhttps://www.thaigov.go.th/news/contents/details/49490
#ไทยคู่ฟ้า#ร่วมต้านโควิด19
-------------------
วันพุธที่ 16 มิถุนายน 2564
ธ.ออมสิน แจ้งปิดปรับปรุงระบบการให้บริการลูกค้าชั่วคราว วันที่ 19 มิถุนายน 2564 เวลา 00.30 – 08.30 น.
ธนาคารออมสินจะปิดปรับปรุงระบบคอมพิวเตอร์แม่ข่ายข้อมูลการให้บริการลูกค้า เป็นการชั่วคราว ในวันเสาร์ที่ 19 มิถุนายน 2564 ตั้งแต่เวลา 00.30 - 08.30 น. เพื่อพัฒนาและเพิ่มประสิทธิภาพระบบคอมพิวเตอร์แม่ข่ายข้อมูลการให้บริการลูกค้า
รายงานข่าวจากธนาคารออมสิน แจ้งว่า ธนาคารฯ จะปิดปรับปรุงระบบคอมพิวเตอร์แม่ข่ายข้อมูลการให้บริการลูกค้า เป็นการชั่วคราว ในวันเสาร์ที่ 19 มิถุนายน 2564 ตั้งแต่เวลา 00.30 - 08.30 น. เพื่อพัฒนาและเพิ่มประสิทธิภาพระบบคอมพิวเตอร์แม่ข่ายข้อมูลการให้บริการลูกค้า ให้สามารถรองรับการขยายตัวของปริมาณธุรกรรมทางการเงินที่จะเพิ่มขึ้นในอนาคตให้ดียิ่งขึ้น โดยการปิดระบบในช่วงเวลาดังกล่าวเพื่อหลีกเลี่ยงผลกระทบต่อผู้ใช้บริการให้มากที่สุด ซึ่งจะทำให้ไม่สามารถทำธุรกรรมทางการเงิน และใช้บริการ ฝาก ถอน โอน จ่ายได้ ทั้งในและต่างประเทศทุกช่องทาง อาทิ MyMo, พร้อมเพย์, บัตรเดบิต, บัตรเอทีเอ็ม, Internet Banking, Corporate Internet Banking, เครื่อง ATM, ADM, VTM, Passbook Update รวมถึงตู้เติมเงิน และเคาน์เตอร์เซอร์วิส
ธนาคารออมสิน ต้องขออภัยลูกค้าในความไม่สะดวก มา ณ โอกาสนี้ อย่างไรก็ตาม ธนาคารจะเร่งดำเนินการดังกล่าวให้เสร็จสิ้น เพื่อให้สามารถกลับมาใช้บริการได้ตามปกติโดยเร็วที่สุด หากมีข้อสงสัยสอบถามรายละเอียดเพิ่มเติมได้ที่ GSB Contact Center โทร. 1115 และที่ facebook : GSB Society
วันพุธที่ 20 ตุลาคม 2564
นายกรัฐมนตรีลงพื้นที่ติดตามการบริหารจัดการน้ำ จ.สิงห์บุรี ยืนยันรัฐบาลเดินหน้าแก้ไขปัญหาทั้งระยะสั้นและระยะยาว อย่างเต็มที่
นายกรัฐมนตรีลงพื้นที่ติดตามการบริหารจัดการน้ำ จ.สิงห์บุรี ยืนยันรัฐบาลเดินหน้าแก้ไขปัญหาทั้งระยะสั้นและระยะยาว อย่างเต็มที่
วันนี้ (20 ตุลาคม 2564) เวลา 14.00 น. ณ บริเวณชุมชนบางแคใน ใต้สะพานบางระจัน ต.บางกระบือ อำเภอเมืองสิงห์บุรี จังหวัดสิงห์บุรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายอนุชา นาคาศัย รัฐมนตรีประจำสำนักนายกรัฐมนตรี นายสุชาติ ชมกลิ่น รัฐมนตรีว่าการกระทรวงแรงงานตรวจติดตามสถานการณ์อุทกภัย และตรวจเยี่ยมให้กําลังใจพร้อมมอบถุงยังชีพให้ประชาชนผู้ประสบอุทกภัยชุมชนบางแคใน จังหวัดสิงห์บุรี ซึ่งได้รับผลกระทบน้ำท่วมขังระดับสูงประมาณ 1 เมตรจากระดับถนน จากการระบายน้ำในเขื่อนเจ้าพระยา ตั้งแต่ 28 กันยายนเป็นต้นมา ทำให้ชาวบ้าน 3 ชุมชน กว่า 1,000 ครัวเรือนได้รับผลกระทบ
สำหรับผลการดำเนินงานที่ผ่านมาด้านการบริหารจัดการน้ำ ปี 2561 – 2564 ของจังหวัดสิงห์บุรี รัฐบาลได้สนับสนุนงบประมาณให้ดำเนินการโครงการแล้วจำนวน 238 โครงการ วงเงิน 3,011 ล้านบาท ความจุ 0.38 ล้าน ลบ.ม. พื้นที่รับประโยชน์ 575 ไร่ ได้รับการป้องกัน 10,219 ไร่ ประชาชนได้รับประโยชน์ 14,599 ครัวเรือน โดยในปี 2565 รัฐบาลจัดสรรงบบูรณาการฯ ตาม พรบ. ปี 65 จำนวน 16 แห่ง งบประมาณ 503.74 ล้านบาท ความจุ 0.18 ล้าน ลบ.ม. มีพื้นที่รับประโยชน์ 10,000 ไร่ 3,476 ครัวเรือน มีพื้นที่ได้รับการป้องกัน 6,569 ไร่ เช่น แก้มลิงลำบางชัน อาคารป้องกันตลิ่งแม่น้ำน้อย ระบบป้องกันน้ำท่วมพื้นที่ชุมชนเมืองสิงห์บุรี ระยะที่ 2 เป็นต้น
นายธนกร วังบุญคงชนะ โฆษกประจำสำนักนายกรัฐมนตรีเผยว่า นายกรัฐมนตรีกล่าวว่า ถือเป็นกำลังใจในการทำงานเพื่อประชาชน วันนี้นำความห่วงใยมามอบให้ นายกรัฐมนตรีมีหน้าที่แก้ไขปัญหาและทำทุกอย่างให้ดีขึ้น เชื่อว่าในอนาคตสถานการณ์จะค่อย ๆ ดีขึ้น โดยวันนี้เป็นการแก้ปัญหาตามสถานการณ์ เนื่องจากเป็นฤดูฝน น้ำจึงท่วม ยืนยันว่ารัฐบาลติดตามสถานการณ์อย่างใกล้ชิด และจะปรับแก้หลาย ๆ อย่างให้ดีขึ้นในอนาคต ตราบใดที่ตนเองยังเป็นนายกรัฐมนตรี พร้อมให้คำมั่นสัญญาจะเดินหน้าแก้ไขปัญหาทั้งระยะสั้นและระยะยาวอย่างเต็มที่ให้ดีที่สุด
โดยระหว่างที่นายกรัฐมนตรีลงเรือตรวจติดตามสถานการณ์อุทกภัยและให้กำลังใจประชาชนในพื้นที่ ได้ย้ำกับประชาชนถึงการเดินทางมาจังหวัดสิงห์บุรีครั้งนี้ว่า ไม่ได้มาเพื่อสร้างภาพ แต่มาด้วยความเห็นใจและห่วงใยประชาชนทุกคนที่ได้รับผลกระทบจากอุทกภัย รวมทั้งนายกฯ ได้สอบถามถึงชีวิตความเป็นอยู่ของประชาชนในพื้นที่ด้วยความห่วงใย พร้อมมอบถุงยังชีพให้กับประชาชนผู้ประสบอุทกภัย และฝากให้ทุกคนดูแลระมัดระวังป้องกันตนเองจากสัตว์มีพิษต่าง ๆ ที่มากับน้ำโดยเฉพาะในช่วงเวลากลางคืน ควบคู่กับการดูแลสุขภาพ และปฏิบัติตามมาตรการด้านสาธารณสุข ป้องกันการแพร่ระบาดของโรคโควิด-19 พร้อมมอบหน่วยงานที่เกี่ยวข้องดูแลช่วยเหลือแรงงานที่ตกงาน และรับผลกระทบจากโรงงานปิด ผ่านมาตรา 39 และมาตรา 40 โดยเร็ว เพื่อบรรเทาความเดือดร้อนของประชาชน
ทั้งนี้ มีประชาชนมาให้กำลังใจนายกรัฐมนตรี ต่างก็ตะโกนบอก “รักลุงตู่” พร้อมส่งเสียงเชียร์และชูป้าย “นายกฯ สู้ๆ” ซึ่งนายกรัฐมนตรีกล่าวขอบคุณประชาชนที่มาให้กำลังใจ พร้อมตอบกลับว่าขอให้ประชาชนอดทน สู้ไปพร้อมกัน อย่าย่อมแพ้ และย้ำว่า “นายกฯ รักทุกคน”
วันจันทร์ที่ 25 เมษายน 2565
รมว.พม. ย้ำเสริมพลังคนตาบอด มุ่งพัฒนาศักยภาพคนพิการ สู่การสร้างสังคมแห่งโอกาส โดยไม่ทิ้งใครไว้ข้างหลัง
รมว.พม. ย้ำเสริมพลังคนตาบอด มุ่งพัฒนาศักยภาพคนพิการ สู่การสร้างสังคมแห่งโอกาส โดยไม่ทิ้งใครไว้ข้างหลัง
วันนี้ (25 เม.ย. 65) เวลา 09.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานเปิดโครงการสัมมนา เรื่อง การเสริมพลังคนตาบอด ท่ามกลางการแพร่ระบาดโรคโควิด- 19 : รอด รุ่ง ร่วมเติบโต พัฒนาไปด้วยกัน อย่างสร้างสรรค์ เท่าเทียมและเป็นธรรมถ้วนหน้า และสมัชชาคนตาบอดแห่งชาติ ครั้งที่ 25 โดยมี นายวรญาณ บุญณราช รองผู้ว่าราชการจังหวัดเชียงใหม่ กล่าวต้อนรับ และ นายเอกกมล แพทยานันท์ นายกสมาคมคนตาบอดแห่งประเทศไทย กล่าวรายงาน พร้อมทั้งมอบโล่ประกาศเกียรติคุณองค์กรภาครัฐที่สนับสนุนการดำเนินงานด้านคนตาบอดให้กับกรมส่งเสริมและพัฒนาคุณภาพชีวิตคนพิการ (พก.) โดยนางสาวสราญภัทร อนุมัติราชกิจ อธิบดี พก. และองค์กรอื่น รวมทั้งมอบโล่ประกาศเกียรติคุณองค์กรภาคเอกชนที่สนับสนุนการดำเนินงานด้านคนตาบอด และองค์กรที่สนันสนุนการจ้างงานคนตาบอด ณ ห้องเรือนคำ โรงแรมคุ้มภูคำ จังหวัดเชียงใหม่
นายจุติกล่าวว่า สืบเนื่องจากในสัปดาห์ที่ 3 ของเดือนเมษายนของทุกปี สมาคมคนตาบอดแห่งประเทศไทย ได้กำหนดจัดการประชุมใหญ่สามัญประจำปี หรือสมัชชาคนตาบอดแห่งชาติ สำหรับโครงการสัมมนาครั้งนี้ และสมัชชาคนตาบอดแห่งชาติ ครั้งที่ 25 ได้กำหนดจัดงานระหว่างวันที่ 23- 27 เมษายน 2565 ที่จังหวัดเชียงใหม่ ทั้งในรูปแบบการประชุม On- site และ On- line ตามมาตรการป้องกันการแพร่ระบาดของโควิด- 19 ซึ่งประกอบด้วย การประชุมเชิงปฏิบัติการ การสัมมนา และการฝึกอบรม นับเป็นโอกาสอันดีที่คนตาบอดและผู้ที่เกี่ยวข้องจากทั่วประเทศ จะได้มาพบปะพูดคุย ปรึกษาหารือ และแลกเปลี่ยนความรู้ ประสบการณ์ร่วมกัน เพื่อเสริมพลังคนตาบอดให้เป็นผู้ร่วมพัฒนาอย่างสร้างสรรค์ เท่าเทียม และเป็นธรรมถ้วนหน้าในสถานการณ์โควิด- 19 นอกจากนี้ ยังมีการจัดนิทรรศการเกี่ยวกับการส่งเสริมสิทธิ โอกาส และความเท่าเทียมในการดำรงชีวิตของคนตาบอดในสังคม และการจัดแสดงและจำหน่ายผลิตภัณฑ์จากคนตาบอดทั่วประเทศ
นายจุติกล่าวเพิ่มเติมว่า กระทรวง พม. ยินดีที่จะช่วยส่งเสริมพลังของคนตาบอด ซึ่งสมาคมคนตาบอดแห่งประเทศไทยมีการพัฒนาอย่างต่อเนื่องและแสดงให้เห็นด้วยการกระทำมากกว่าแผนงานและคำพูด ซึ่งทำให้เห็นถึงความก้าวหน้าในทุกปี และพลังของคนตาบอด ประเทศไทยเป็นสังคมแห่งโอกาสและการให้โอกาส ซึ่งเราให้ความเป็นธรรม ให้ความดูแล และเราพยายามที่จะให้เกิดสิ่งดีๆ สิ่งใหม่ๆ กับทุกสมาคม รวมไปถึงการส่งเสริมคุณภาพชีวิตคนพิการ วันนี้ ตนได้เห็นถึงการเป็นผู้ให้มากกว่าผู้รับ และโครงการที่ดีอย่างนี้เป็นนโยบายของรัฐบาลที่จะไม่ทิ้งใครไว้ข้างหลัง ตนอยากให้กำลังใจกับทุกคนว่า ทุกคนสามารถก้าวไปข้างหน้าได้อย่างเท่าเทียม ทั่วถึง และเป็นธรรม ทั้งนี้การคุ้มครองช่วยเหลือคนพิการกลุ่มเปราะบางเป็นเป้าหมายของเรา ซึ่งการพัฒนาระบบนั้นไม่ใช่เป็นแค่เพียงแผนงาน แต่ตนเชื่อมั่นว่า กรมส่งเสริมและพัฒนาคุณภาพชีวิตคนพิการ (พก.) นั้น ทำงานด้วยความเชื่อมั่น ใจรัก ใจปราถนาที่มุ่งพัฒนาให้กับคนพิการทั้งประเทศ
วันจันทร์ที่ 21 มีนาคม 2565
กรมทางหลวงชนบท สร้างสะพานข้ามทางรถไฟบนถนนสาย พบ.1001 จังหวัดเพชรบุรี
รองรับรถไฟทางคู่ในอนาคต เพิ่มความปลอดภัยให้กับประชาชน ตามนโยบายของรัฐมนตรีว่าการกระทรวงคมนาคม คาดแล้วเสร็จเดือนตุลาคม 2565
กรมทางหลวงชนบท (ทช.) กระทรวงคมนาคม รายงานความก้าวหน้าโครงการก่อสร้างสะพานข้ามทางรถไฟ จุดตัดทางรถไฟกับถนนทางหลวงชนบทสาย พบ.1001 แยกทางหลวงแผ่นดินหมายเลข 4 - บ้านทุ่งขาม อำเภอชะอำ จังหวัดเพชรบุรี ซึ่งมีความก้าวหน้าแล้วร้อยละ 40 ขณะนี้อยู่ในขั้นตอนวางคานก่อสร้างพื้นสะพาน คาดว่าจะก่อสร้างแล้วเสร็จประมาณเดือนตุลาคม 2565
นายอภิรัฐ ไชยวงศ์น้อย อธิบดีกรมทางหลวงชนบท กล่าวว่า จากนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการแก้ไขปัญหาการเกิดอุบัติเหตุอย่างสมบูรณ์ เพิ่มความสะดวกรวดเร็ว และปลอดภัยในการสัญจรบนถนนทางหลวงชนบท รวมทั้งเป็นการสนับสนุนโครงการรถไฟทางคู่ของกระทรวงคมนาคม ซึ่งในปัจจุบัน ทช. มีถนนในความรับผิดชอบที่มีจุดตัดผ่านทางรถไฟกระจายอยู่ทั่วประเทศ จำนวน 153 แห่ง และบนถนนสายดังกล่าวมีปริมาณการจราจรที่สูงขึ้นตามลำดับ ทำให้เกิดอุบัติเหตุรถไฟชนกับยานพาหนะบ่อยครั้ง ประกอบกับการรถไฟแห่งประเทศไทย (รฟท.) มีโครงการรถไฟทางคู่เพื่อพัฒนาการขนส่งระบบรางตามนโยบายของกระทรวงคมนาคม ทั้งนี้ เพื่อเป็นการแก้ไขปัญหาการเกิดอุบัติเหตุบริเวณจุดตัดผ่านทางรถไฟในพื้นที่จังหวัดเพชรบุรีอย่างยั่งยืน ทช. จึงได้ดำเนินโครงการก่อสร้างสะพานข้ามทางรถไฟ จุดตัดทางรถไฟกับถนนทางหลวงชนบทสาย พบ.1001 แยกทางหลวงแผ่นดินหมายเลข 4 - บ้านทุ่งขาม อำเภอชะอำ จังหวัดเพชรบุรี โดยก่อสร้างเป็นสะพานคอนกรีตเสริมเหล็ก จำนวน 2 ช่องจราจร ไป - กลับ กว้าง 12 เมตร ประกอบด้วย ช่องจราจรกว้างข้างละ 3.5 เมตร ไหล่ทางกว้างด้านละ 2.5 เมตร พร้อมก่อสร้างถนนต่อเชื่อมสะพาน ซึ่งโครงการมีจุดเริ่มต้นจาก กม. ที่ 0+000 สิ้นสุด กม. ที่ 0+700 ความยาวรวม 700 เมตร ใช้งบประมาณในการก่อสร้างรวม 103.700 ล้านบาท
วันอาทิตย์ที่ 24 กรกฎาคม 2565
โฆษกรัฐบาลสวนเพื่อไทย อ้างผลโหวตนอกสภาสร้างความชอบธรรมให้ตัวเอง ทั้ง ๆ ที่ไม่สะท้อนความเป็นจริง ลั่น "นายก" รมต.ชี้แจงชัดเจน พร้อมประณามสส.ก้าวไกลขาดวุฒิภาวะวางดอกไม้จันทน์ในสภาฯ อันทรงเกียรติเพราะไม่สมหวัง
โฆษกรัฐบาลสวนเพื่อไทย อ้างผลโหวตนอกสภาสร้างความชอบธรรมให้ตัวเอง ทั้ง ๆ ที่ไม่สะท้อนความเป็นจริง ลั่น "นายก" รมต.ชี้แจงชัดเจน พร้อมประณามสส.ก้าวไกลขาดวุฒิภาวะวางดอกไม้จันทน์ในสภาฯ อันทรงเกียรติเพราะไม่สมหวัง ระวังกรรมสนองเข้าตัวเอง
วันที่ 24 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงกรณีที่นายชลน่าน ศรีแก้ว หัวหน้าพรรคเพื่อไทย ระบุแสดงความเสียใจกับประชาชนที่ผลการลงมติของสภาผู้แทนราษฎรไม่สอดคล้องกับผลโหวตนอกสภาที่ไม่ไว้วางใจนายกรัฐมนตรีและรัฐมนตรีถึงร้อยละ 98.3 ว่า พรรคฝ่ายค้านอาจจะรู้สึกเสียทรงที่ผลการลงมติของส.ส.ทั้งสภาให้ความไว้วางใจนายกรัฐมนตรีและรัฐมนตรีทุกท่านมากกว่า แม้จะได้งัดข้อมูลหลักฐานต่าง ๆ มาอภิปรายอย่างเต็มที่แล้ว แต่เห็นได้ว่าส่วนใหญ่เป็นข้อมูลเก่าที่กล่าวอ้างแบบเลื่อนลอย บางเรื่องบิดเบือนและมโนเอาเอง แต่สิ่งสำคัญที่สุดเป็นเพราะรัฐมนตรีทุกท่านสามารถชี้แจงอธิบายข้อเท็จจริงให้สภาและสังคมเข้าใจได้ จึงพยายามยกผลโหวตนอกสภามาสร้างความชอบธรรมให้กับตัวเอง และอ้างว่าเป็นเสียงของประชาชน ทั้ง ๆ ที่สังคมรู้กันอยู่แล้วว่าคนกลุ่มนี้อาจมีความเชื่อมโยงกับพรรคฝ่ายค้าน หรือหากเป็นการจัดกิจกรรมที่บริสุทธิ์ใจจริงก็แสดงให้เห็นถึงความไม่มั่นใจในความสามารถของฝ่ายค้านว่าจะล้มรัฐบาลได้
เช่นเดียวกับกรณีที่นายประเสริฐจันทรรวงทอง เลขาธิการพรรคเพื่อไทย ระบุถึงผลโหวตนอกสภาว่าประชาชนลงมติไม่อยากให้รัฐบาลนี้ทำหน้าที่ต่อไปแล้วนั้น เห็นได้ชัดว่าพรรคเพื่อไทยหวังพึ่งพาเสียงโหวตนอกสภาอย่างผิดสังเกต แต่ลืมไปว่ายังมีประชาชนอีกหลายสิบล้านคนที่ไม่ได้ร่วมโหวตในครั้งนี้ด้วย ดังนั้นผลการโหวตดังกล่าวจึงไม่สะท้อนความต้องการของประชาชนอย่างแท้จริง
"หลังการลงมติในสภาเสร็จเรียบร้อยแล้ว เราจึงเห็น ส.ส.ฝ่ายค้าน แสดงอาการอยู่ไม่เป็นสุข ต้องรีบออกมาชี้แจงแก้ตัวกันพัลวันว่าได้คาดการณ์ผลไว้อยู่แล้ว ซึ่งแตกต่างจากช่วงก่อนและระหว่างการอภิปรายที่ดูดุดัน ขึงขัง และก้าวร้าวแบบหน้ามือเป็นหลังมือ รวมถึงการแต่งชุดดำวางดอกไม้จันทน์บริเวณที่นั่งนายกรัฐมนตรีของ ส.ส.พรรคก้าวไกล ซึ่งเป็นพฤติกรรมที่แปลกประหลาด ขาดวุฒิภาวะ และน่าประณามอย่างยิ่ง เพราะสภาเป็นสถานที่อันทรงเกียรติและศักดิ์สิทธิ์ แต่ก็ยังทำเพียงเพราะไม่ได้ในสิ่งที่ตัวเองต้องการ" นายธนกร กล่าว
.....................
วันเสาร์ที่ 16 กรกฎาคม 2565
รมช.มนัญญา ตรวจเยี่ยมสหกรณ์ชาวสวนปาล์มน้ำมันกระบี่ หนุนเพิ่มมูลค่าปาล์มน้ำมัน
รมช.มนัญญา ตรวจเยี่ยมสหกรณ์ชาวสวนปาล์มน้ำมันกระบี่ หนุนเพิ่มมูลค่าปาล์มน้ำมัน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวภายหลังลงพื้นที่ตรวจเยี่ยมการดำเนินงานของชุมนุมสหกรณ์ชาวสวนปาล์มน้ำมันกระบี่ จำกัด อ.อ่าวลึก จ.กระบี่ พร้อมด้วย นายวิศิษฐ์ ศรีสุวรรณ์ อธิบดีกรมส่งเสริมสหกรณ์ และคณะผู้บริหารหน่วยงานสังกัดกระทรวงเกษตรและสหกรณ์ พร้อมทั้งมอบนโยบายในการดำเนินงาน และมอบเอกสารสิทธิ์หนังสือทำประโยชน์ให้กับสมาชิกนิคมสหกรณ์อ่าวลึก ตลอดจนเยี่ยมชมลานเทปาล์มน้ำมัน และโรงงานสกัดน้ำมันปาล์มของชุมนุมสหกรณ์ชาวสวนปาล์มน้ำมันกระบี่ จำกัด ณ ชุมนุมสหกรณ์ชาวสวนปาล์มน้ำมันกระบี่ จำกัด ตำบลคลองยา อำเภออ่าวลึก จังหวัดกระบี่ ว่า จังหวัดกระบี่ เป็นแหล่งปลูกปาล์มน้ํามันที่สําคัญ และมีผลผลิตต่อไร่สูง โดยเฉพาะอําเภออ่าวลึก เป็นพื้นที่ที่ปลูกปาล์มน้ํามันเป็น แหล่งแรกของประเทศ การที่สหกรณ์ได้รวมตัวกันจัดตั้งเป็นชุมนุมสหกรณ์แห่งนี้ถือเป็นการช่วยเหลือเกษตรกรผู้ปลูกปาล์มน้ำมันให้สามารถสร้างมูลค่าเพิ่มให้กับผลผลิตปาล์มน้ำมันเป็นรายได้หลักให้กับครอบครัว สมาชิกสหกรณ์ได้รับประโยชน์และสร้างมูลค่าจากต้นปาล์มน้ำมันในหลาย ๆ เรื่องเป็นการสร้างโอกาสให้กับเกษตรกรได้มีรายได้ตลอดทั้งปี มีการเข้าร่วมโครงการปาล์มน้ำมันแปลงใหญ่ โครงการส่งเสริมการปลูกปาล์มน้ำมันให้ได้รับมาตรฐาน RSPO การนำเอาเทคโนโลยีและนวัตกรรมมาสร้างความเข้มแข็งให้กับภาคการเกษตร ซึ่งจะต้องทำให้คนรุ่นใหม่หันมาให้ความสนใจกับการเกษตรมากยิ่งขึ้น จึงให้ความสำคัญกับโครงการนำลูกหลานเกษตรกรกลับบ้านสานต่ออาชีพการเกษตร เพื่อเป็นการสนับสนุนให้ลูกหลานสมาชิกสหกรณ์ กลับมาทำการเกษตรที่บ้านเกิด โดยสามารถนําเทคโนโลยี และนวัตกรรม มาปรับ ใช้ในการประกอบอาชีพดังกล่าว สามารถทําการตลาดได้กว้างขวางมากขึ้น ทั้งออนไลน์และออฟไลน์
ทั้งนี้ จังหวัดกระบี่ มีเกษตรกรรุ่นใหม่ที่เข้าร่วมโครงการนำลูกหลานเกษตรกลับบ้าน จำนวน 32 ราย สำนักงานสหกรณ์จังหวัดกระบี่บูรณาการการทำงานร่วมกับหน่วยงานภาคเครือข่ายดำเนินการพัฒนาองค์ความรู้ ทักษะทั้งด้านการวางแผน การผลิต รวมไปถึงการนำเทคโนโลยีเข้ามาใช้ในการวางแผนการผลิต การส่งเสริมการตลาด ตลอดจนการเชื่อมโยงเครือข่ายระหว่างกันด้วย
สำหรับชุมนุมสหกรณ์ชาวสวนปาล์มน้ำมันกระบี่ จำกัด จดทะเบียนสหกรณ์เมื่อวันที่ 10 กุมภาพันธ์ 2540 ปัจจุบันชุมนุมสหกรณ์ฯ มีสมาชิก จำนวน 13 สหกรณ์ มีวัตถุประสงค์เพื่อช่วยเหลือเกษตรกรในการประกอบอาชีพทำสวนปาล์มน้ำมัน และสร้างมูลค่าเพิ่มของผลผลิตปาล์มน้ำมัน เมื่อปี 2545 ชุมนุมสหกรณ์ฯ ได้รับอนุมัติเงินกู้โครงการสร้างโรงงานสกัดน้ำมันปาล์ม ตามที่กระทรวงเกษตรและสหกรณ์เสนอ วงเงิน 270 ล้านบาท ตามแผนโครงการเงินกู้เพื่อปรับโครงสร้างเพื่อการเกษตร (ASPL) ดำเนินการก่อสร้างโรงงานสกัดน้ำมันปาล์มขนาดกำลังการผลิต 45 ตันทะลาย/ชั่วโมง และได้เปิดดำเนินการรวบรวมผลผลิตปาล์มน้ำมันจากสหกรณ์สมาชิกเมื่อเดือนมีนาคม 2547 เป็นต้นมา ซึ่งการดำเนินงานในปีบัญชี 2565 ชุมนุมสหกรณ์ฯ สามารถรวบรวมผลผลิตปาล์มน้ำมันทั้งสิ้น 67,328.18 ตัน คิดเป็นมูลค่า 694.6 ล้านบาท
วันพุธที่ 13 ตุลาคม 2564
ผู้ว่าการรถไฟแห่งประเทศไทย ลงพื้นที่ปรับปรุงภูมิทัศน์บริเวณพื้นที่ริมทางรถไฟสายตะวันออก ระหว่างสถานีมักกะสัน - คลองตัน เพื่อความเป็นเระเบียบ เรียบร้อย สวยงาม และปลอดภัย ตามนโยบายกร
นายนิรุฒ มณีพันธ์ ผู้ว่าการรถไฟแห่งประเทศไทย พร้อมด้วยผู้บริหารการรถไฟแห่งประเทศไทย (รฟท.) ได้ลงพื้นที่ตรวจเยี่ยมโครงการปรับปรุงภูมิทัศน์พื้นที่ริมทางรถไฟ ซึ่งเป็นความร่วมมือระหว่าง รฟท. ภาคเอกชน ชุมชน และประชาชนในพื้นที่บริเวณริมทางรถไฟสายตะวันออก
เมื่อวันที่ 13 ตุลาคม 2564 นายนิรุฒ มณีพันธ์ ผู้ว่าการรถไฟแห่งประเทศไทย พร้อมด้วยผู้บริหารการรถไฟแห่งประเทศไทย (รฟท.) ได้ลงพื้นที่ตรวจเยี่ยมโครงการปรับปรุงภูมิทัศน์พื้นที่ริมทางรถไฟ ซึ่งเป็นความร่วมมือระหว่าง รฟท. ภาคเอกชน ชุมชน และประชาชนในพื้นที่บริเวณริมทางรถไฟสายตะวันออก ระหว่างสถานีมักกะสัน - คลองตัน ช่วงทางผ่านเสมอระดับถนนนารายณ์ร่วมพิพัฒน์ – ทางผ่านเสมอระดับถนนซอยศูนย์วิจัยความยาว เพื่อสร้างความเป็นระเบียบเรียบร้อย สวยงาม และปลอดภัย เพื่อป้องกันการบุกรุกเข้ามาใช้ประโยชน์ในพื้นที่ ตามนโยบายของกระทรวงคมนาคม
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า ตามที่นายศักดิ์สยาม ชิดชอบ รัฐมนตรีว่าการกระทรวงคมนาคม มีนโยบายให้หน่วยงานในสังกัดกระทรวงคมนาคม เร่งพัฒนาพื้นที่โดยรอบโครงสร้างพื้นฐานให้มีทัศนียภาพที่ร่มรื่นสวยงาม เพื่ออำนวยความสะดวก และส่งเสริมการเดินทางระบบขนส่งสาธารณะ ภายใต้แนวคิด “คมนาคมสีสัน สร้างสรรค์ประเทศไทย” การรถไฟฯ ได้รับนโยบาย และมีการดำเนินการปรับปรุงภูมิทัศน์พื้นที่สองฝั่งถนน เขตทางรถไฟ ให้มีความสวยงาม เป็นระเบียบเรียบร้อย สอดรับกับโครงการลงทุนพัฒนาโครงสร้างพื้นฐาน ที่ดำเนินการแล้วเสร็จและเปิดให้บริการไปแล้ว
สำหรับโครงการปรับปรุงภูมิทัศน์ พื้นที่บริเวณพื้นที่ริมทางรถไฟสายตะวันออก ระหว่างสถานีมักกะสัน - คลองตัน บริเวณทางผ่านเสมอระดับถนนนารายณ์ร่วมพิพัฒน์ – ทางผ่านเสมอระดับ ถนนซอยศูนย์วิจัยความยาวมีระยะทางการปรับปรุงทั้งสิ้น 500 เมตร คิดเป็นพื้นที่ประมาณ 2,000 ตารางเมตร โดยมีการพัฒนาพื้นที่เพื่อส่งเสริมทัศนียภาพ และเพิ่มความสวยงาม ร่มรื่น ด้วยการปลูกหญ้า พันธุ์ไม้ประจำถิ่น พร้อมมีการจัดระเบียบพื้นที่ จัดเก็บขยะมูลฝอย ติดตั้งระบบไฟส่องสว่าง ให้มีความเป็นระเบียบเรียบร้อย ปลอดภัย มีบรรยากาศที่สดชื่น สร้างความร่มรื่นแก่ผู้ใช้บริการ
ทั้งนี้ หลังจากนี้ รฟท. ยังเตรียมดำเนินการปรับปรุงภูมิทัศน์พื้นที่บริเวณโดยรอบโครงสร้างพื้นฐานของการรถไฟฯ ตามนโยบายของกระทรวงคมนาคมอย่างต่อเนื่อง เพื่อสร้างความเป็นระเบียบ เรียบร้อย สวยงาม รวมถึงป้องกันไม่ให้มีการบุกรุกเข้ามาใช้ประโยชน์ ตลอดจนเป็นการสร้างความปลอดภัยให้แก่ประชาชนที่อยู่อาศัยในบริเวณดังกล่าว และประชาชนที่ใช้เส้นทางในการเดินทางสัญจร รวมถึง เป็นการส่งเสริมให้ประชาชนหันมาใช้ระบบขนส่งสาธารณะเพิ่มมากขึ้นด้วย
วันเสาร์ที่ 18 มิถุนายน 2565
ขร. ลงพื้นที่ติดตามงานก่อสร้างรถไฟทางคู่ สายอีสาน
ช่วงมาบกะเบา-ชุมทางถนนจิระ
เมื่อวันที่ 17 มิถุนายน 2565 ที่ผ่านมา เจ้าหน้าที่กรมการขนส่งทางราง (ขร.) ติดตามความก้าวหน้าโครงการก่อสร้างรถไฟทางคู่ ช่วงมาบกะเบา-ชุมทางถนนจิระ โดยมีนายกฤษดา มัชฌิมาภิโร วิศวกรกำกับการก่อสร้าง เขต 2 ฝ่ายโครงการพิเศษและก่อสร้าง การรถไฟแห่งประเทศไทย (รฟท.) พร้อมด้วยบริษัทที่ปรึกษาควบคุมงานและบริษัทผู้รับจ้างก่อสร้างให้การต้อนรับ
สำหรับโครงการรถไฟทางคู่ ช่วงมาบกะเบา-ชุมทางถนนจิระ แบ่งเป็น 4 สัญญา ได้แก่
สัญญาที่ 1 ช่วงมาบกะเบา-คลองขนานจิตร (เป็นโครงสร้างระดับพื้นดิน 30 กิโลเมตร และทางรถไฟยกระดับ ประมาณ 5 กิโลเมตร) มีความคืบหน้าร้อยละ 94.63 โดยงานก่อสร้างบางส่วน เช่น สถานีมวกเหล็กใหม่ สถานีปางอโศก และทางยกระดับบริเวณอำเภอมวกเหล็ก ก่อสร้างเสร็จเรียบร้อยแล้ว
สำหรับสถานีมวกเหล็กใหม่ เป็นสถานีขนาดกลาง ระดับดิน มีการออกแบบตามมาตรฐาน universal design รองรับผู้ใช้บริการทุกกลุ่ม โดยออกแบบให้มีชานชาลายกระดับประมาณ 10 เมตรจากระดับพื้น มีความยาว 400 เมตร มีบันไดทางขึ้นลง และลิฟต์เพื่อบริการระหว่างชานชาลา up track และ down track ระบบการจำหน่ายบัตรโดยสารมี 2 ระบบ คือ ระบบจำหน่ายบัตรโดยสารปกติ และระบบบัตรโดยสารอิเล็กทรอนิกส์ ซึ่งสถานีเป็นระบบปิด (มีระบบเครื่องกั้นเข้าออกในตัวสถานีคล้ายๆ กับรถไฟฟ้า) โดยสถานีมวกเหล็กเดิมจะปรับเป็นที่หยุดรถ
สัญญาที่ 2 ช่วงคลองขนานจิตร-ชุมทางถนนจิระ รฟท. อยู่ระหว่างการปรับแบบร่วมกับโครงการก่อสร้างรถไฟความเร็วสูง (ไทย-จีน) ช่วงกรุงเทพมหานคร-นครราชสีมา
สัญญาที่ 3 งานอุโมงค์รถไฟ จำนวน 3 อุโมงค์ มีความคืบหน้าร้อยละ 91.057
-อุโมงค์ที่ 1 ตั้งอยู่ระหว่างสถานีมาบกะเบา สถานีผาเสด็จ และสถานีหินลับ จังหวัดสระบุรี มีลักษณะเป็นอุโมงค์คู่ ทางเดี่ยว มีความกว้างประมาณ 7.50 เมตร สูงประมาณ 8.50 เมตร และยาวประมาณ 5.20 กิโลเมตร ถือเป็นอุโมงค์รถไฟที่ยาวที่สุดในประเทศไทย ปัจจุบันมีความคืบหน้าร้อยละ 80
- อุโมงค์ที่ 2 ตั้งอยู่ระหว่างสถานีหินลับ และสถานีมวกเหล็ก จังหวัดสระบุรี มีความยาว 250 เมตร ปัจจุบันมีความคืบหน้าร้อยละ 98
-อุโมงค์ที่ 3 ตั้งอยู่ระหว่างสถานีคลองขนานจิตร อำเภอปากช่อง และสถานีคลองไผ่ อำเภอสีคิ้ว จังหวัดนครราชสีมา มีความยาวประมาณ 1.17 กิโลเมตร มีความคืบหน้าร้อยละ 81
สัญญาที่ 4 ระบบอาณัติสัญญาณและโทรคมนาคม มีความคืบหน้าร้อยละ 12.671
โดย รฟท. เตรียมเปิดการเดินรถทางคู่ในช่วงแรกตั้งแต่สถานีซับม่วง สถานีจันทึก และสถานีคลองขนานจิตร และจะทยอยเปิดเดินรถในช่วงอื่นๆ ตามความพร้อม
วันศุกร์ที่ 5 สิงหาคม 2565
สธ. จัดกิจกรรมเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา ตลอดเดือนสิงหาคม 2565
กระทรวงสาธารณสุข ร่วมกับมูลนิธิพัฒนาสถานีอนามัยเฉลิมพระเกียรติ ๖๐ พรรษา นวมินทราชินี จัดกิจกรรมเฉลิมพระเกียรติ เนื่องในโอกาสมหามงคลเฉลิมพระชนมพรรษา ๙๐ พรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ๑๒ สิงหาคม ๒๕๖๕
กระทรวงสาธารณสุข ร่วมกับมูลนิธิพัฒนาสถานีอนามัยเฉลิมพระเกียรติ ๖๐ พรรษา นวมินทราชินี จัดกิจกรรมเฉลิมพระเกียรติ เนื่องในโอกาสมหามงคลเฉลิมพระชนมพรรษา ๙๐ พรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ๑๒ สิงหาคม ๒๕๖๕ ณ สถานีอนามัยเฉลิมพระเกียรติ ๖๐ พรรษา นวมินทราชินี และสถานีอนามัยพระราชทานนาม 92 แห่งทั่วประเทศ ตลอดเดือนสิงหาคม 2565
ศาสตราจารย์คลินิก เกียรติคุณ นายแพทย์ปิยะสกล สกลสัตยาทร ประธานกรรมการมูลนิธิพัฒนาสถานีอนามัยเฉลิมพระเกียรติ ๖๐ พรรษา นวมินทราชินี ให้สัมภาษณ์ว่า กระทรวงสาธารณสุข ได้ร่วมกับมูลนิธิพัฒนาอนามัยเฉลิมพระเกียรติ ๖๐ พรรษา นวมินทราชินี จัดกิจกรรมเนื่องในโอกาสมหามงคลเฉลิมพระชนมพรรษา ๙๐ พรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ๑๒ สิงหาคม ๒๕๖๕ ณ สถานีอนามัยเฉลิมพระเกียรติ ๖๐ พรรษา นวมินทราชินี และสถานีอนามัยพระราชทานนาม 92 แห่งทั่วประเทศ ตลอดเดือนสิงหาคม 2565 เพื่อน้อมสำนึกในพระมหากรุณาธิคุณและเฉลิมพระเกียรติฯ โดยตลอดเดือนสิงหาคม 2565 จะมีกิจกรรมต่างๆ ดังนี้
1.จัดนิทรรศการแสดงพระราชกรณียกิจ ณ ห้องเฉลิมพระเกียรติ ซึ่งเป็นที่ตั้งของหน่วยบริการ เพื่อให้ประชาชนในพื้นที่ได้เข้าชม 2.จัดสวนเฉลิมพระเกียรติ ๙๐ พรรษา พร้อมปลูกไม้พุ่มดอนญ่า ควีนสิริกิติ์ ในสถานีอนามัยเฉลิมพระเกียรติฯ ทั้ง 92 แห่ง 3.จัดบริการตรวจสุขภาพในโครงการรักแม่ ห่วงแม่ พาแม่ตรวจสุขภาพ เป็นการบริการด้านการแพทย์แผนไทย ด้านทันตสาธารณสุข คาดว่าจะมีผู้มารับบริการในสถานบริการทั้ง 92 แห่ง ประมาณ 9,000 คน ในช่วงสัปดาห์วันแม่ 8-12 สิงหาคม 2565 4.การบริจาคโลหิตของประชาชนในพื้นที่ ซึ่งเป็นที่ตั้งของหน่วยบริการทั้ง 92 แห่ง โดยสภากาชาดไทยจัดหน่วยรับบริจาคโลหิตในแต่ละจังหวัด เข้ารับบริจาคตลอดเดือนสิงหาคม คาดว่าจะมีผู้มาบริจาค ไม่น้อยกว่า 9,000 คน ได้โลหิตไม่น้อยกว่า 9,000 ยูนิตทั่วประเทศ5.กิจกรรมจิตอาสาพัฒนาสิ่งแวดล้อม ในสถานีอนามัยเฉลิมพระเกียรติฯ และในชุมชน 6.จัดทำสารคดีเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 4 ภาค ทั้งหมด 15 ตอน เผยแพร่ผ่านสื่อโซเชียลมีเดียและสถานีวิทยุโทรทัศน์ของกรมประชาสัมพันธ์ และ 7.กิจกรรมทำบุญตักบาตร สวดมนต์ ถวายพระพรชัยมงคล ในวันที่ 12 สิงหาคม 2565 ณ สถานีอนามัยเฉลิมพระเกียรติฯ และสถานีอนามัยพระราชทานนาม 92 แห่งทั่วประเทศ
************************************ 5 สิงหาคม 2565